
Nr.  5079 din 17.05.2021.

Referat de aprobare
la proiectul de hotărâre privind înființarea unui cabinet medical stomatologic 
în cadrul Colegiului Național ”Octavian Goga” Marghita

Prezentul referat de aprobare are la bază prevederile art. 6 alin. 3 și art. 30 alin. 1-2 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de hotărâre privind înființarea unui cabinet medical stomatologic în cadrul Colegiului Național ”Octavian Goga” Marghita.

	Colegiul Național ”Octavian Goga” are ca obiectiv general asigurarea calității procesului educațional, vizând o pregătire intelectuală corespunzătoare și o educație moral-civică în spiritul noilor idealuri europene, ceea ce favorizează, astfel, o raportare corectă la valorile și responsabilitățile societății actuale. Întreaga formare umană, culturală, spirituală și tehnică tinde să urmărească sensibilizarea tinerilor în dobândirea virtuților umane, intelectuale și spirituale. Îndeplinirea acestor deziderate presupune inclusiv educația igienico sanitară. 
La momentul actual în unitate există cabinet școlar deservit de asistentă medicală, iar prin adresa înregistrată la Primăria Marghita Asociația ROTARY CLUB Marghita propune realizarea unui parteneriat în cadrul proiectului social ”Dinți sănătoși, copii frumoși”, care presupune pe de o parte o verificare a stării de sănătate dentară la toți elevii din școli, pe de altă parte o donație de aparatură, echipament și instrumentar necesar dotării unui cabinet stomatologic școlar în incinta unei unități școlare din Marghita. 
În acest sens s-a solicitat un punct de vedere din partea CN Octavian Goga, care ne-a comunicat Hotărârea  Consiliului de Administrație nr. 259 din 14.05.2021 prin care s-a aprobat derularea proiectului și alocarea unui spațiu pentru amenajarea cabinetului stomatologic în incinta unității școlare. 

Având în vedere cele prezentate, în baza art. 136 din Ordonanța de Urgență a Guvernului nr. 57/2019 privind Codul Administrativ, cu modificările şi completările ulterioare, vă rog să analizați proiectul de hotărâre privind înființarea unui cabinet medical stomatologic în cadrul Colegiului Național ”Octavian Goga” Marghita.

